Taksiyhtiö Uber on tänään keskiviikkona aloittanut toimintansa Suomessa pienimuotoisesti. Uber alkaa tarjota Helsingissä kahta erilaista palvelua.

Perinteisempää taksipalvelua edustaa Black-palvelu, jossa taksikyydit ajetaan hienoilla autoilla hiukan tavallista tyyriimmällä hinnalla. Lisäksi aloitetaan halpoja kyytejä tarjoava Pop-palvelu, jossa kuski ja kyydin tarvitsija löytävät toisensa älypuhelinsovelluksen kautta. Pop-palvelu aloitetaan pilottina, ja halpiskyytejä on aluksi tarjolla vain rajoitetulle asiakasjoukolle.

Uberin Pohjoismaiden toiminnasta vastaavan Jo Bertramin mukaan Pop-palvelulla ei tavoitella suuria rahoja.

– Tämä on ihmisille, jotka haluavat jakaa auton käyttökustannukset.

– Kyydin hinta kattaa auton käytön kustannukset, kuten polttoaineen, vakuutukset, ylläpidon ja tämänkaltaiset asiat, Jo Bertram sanoo.

Muualla maailmalla Uberin toiminta on herättänyt runsaasti vastustusta, sillä se ei toimi perinteisen taksiyhtiön tavoin. Suomessakaan viranomaiset eivät automaattisesti toivota uutta yhtiötä tervetulleeksi markkinoille.

– Tilausvälitystoimintahan on mahdollista, ja sitähän tämä Uberkin on. Se, millaisia kuljettajia sinne tulee ja miten he pystyvät toimimaan, on eri asia, sanoo hallitusneuvos Silja Ruokola liikenne- ja viestintäministeriöstä.

Uberin edustaja: "Tämä ei ole taksipalvelua"

Muissa maissa osa Uberin kyytejä tarjoavista kuskeista on tehnyt hommaa täysin sivutoimisesti ja ajanut ilman taksilupaa. Suomessa taksitoiminta ilman lupaa on tällä hetkellä lainvastaista, muistuttaa hallitusneuvos Silja Ruokola liikenne- ja viestintäministeriöstä.

– Silloin valvontaviranomaiset voivat puuttua asiaan. Lainsäädäntömmehän määrittää, että luvaton ammattimainen kuljettaminen henkilöautolla ilman taksilupaa on rangaistavaa. Rangaistuksena on sakkorangaistus ja maksimissaan kuusi kuukautta vankeutta.

Myös taksilupia myöntävä Uudenmaan ELY-keskus aikoo selvittää, minkätyyppistä Uberin toiminta Suomessa on.

Uberin Pohjoismaiden toiminnasta vastaavan Jo Bertramin mukaan yhtiön Pop-toiminta ei ole taksipalvelua.

– Mielestämme tämä on erilaista palvelua. Tämä ei ole taksipalvelua, ja uskomme että pystymme toimimaan suomalaisen lainsäädännön puitteissa. Tämä on kuitenkin pilotti. Pilottivaiheen tarkoituksena on, että voimme keskustella täällä kaikkien, kuten viranomaisten, kanssa.

Uberin tarjoamien halpojen autokyytien pilottivaihe kestää arviolta puolisen vuotta. Yhtiön mukaan sen jälkeen selviää, miten yhtiö voisi Suomessa toimia.